יצחק מוריץ

ראשית דרכו

יצחק מוריץ נולד בעיר הנאו (בסמוך לעיר פרנקפורט) בגרמניה באוגוסט 1926 למשפחת משפטנים ובנקאים גרמנית. אביו, מקס מוריץ, היה מבין הבנקאים המובילים בקרב יהדות גרמניה בתקופה זו ועורך דין בוגר אוניברסיטת היידלברג. לאחר עלותו לישראל בימי העלייה החמישית, הקים עם קורט טוכלר את חברת ההשקעות מוריץ את טוכלר. 
מוריץ היה תלמיד מצטיין בתיכון ובגיל 17 התגייס לבריגדה היהודית. ברבות השנים מוריץ למד משפטים בקינגס קולג' לונדון. לאחר סיום לימודי משפטים התמחה בלימודי בנקאות בבנק ורבורג. שנותיו בלונדון העניקו לו זיקה לתרבות האנגלית ולסגנון ה-Fair Play כשאלה חברו לרוח הליברלית בה חונך. בשנת 1954 הוסמך כעורך דין בישראל.

עריכת דין - מוריץ את מרגוליס

משרד עורכי הדין מוריץ את מרגוליס הוקם בשנות ה-60 על ידי עורכי הדין יצחק מוריץ והנריק מרגוליס, ונחשב מאז היווסדו כמשרד מוביל בישראל בתחומי עיסוקו. עורכי הדין דב ויסגלס ועמיר אלמגור החלו עבודתם במשרד מוריץ את מרגוליס כשכירים בשנות ה-70 ובהמשך הפכו שותפים, ולימים שינה המשרד את שמו למוריץ, ויסלגס אלמגור ושות' (כיום ויסגלס אלמגור ושות'). עליית קרנו של משרד עורכי הדין מוריץ מרגוליס ושות' יוחסה במידה רבה לשותף המייסד עו"ד יצחק מוריץ. כדברי חבריו, משרדו של מוריץ היה "בית משפט בפועל", כאשר הוא משמש כבורר מוסכם על שני הצדדים. מוריץ היה עורך דין של חברות בינלאומיות רבות, חברות תעשייה, שגרירויות, חברות תעופה, חברות ביטוח, משרד הביטחון, פוליטיקאים בכירים, ועוד רבים מהשמנה והסלתה של המשק הישראלי.
ֲ

חברת הברוקרים

עם השנים, הצטרף מוריץ ולימים גם אשתו יעל מוריץ לבית אלמן לחברת ההשקעות מוריץ את טוכלר שהייתה לאחד הגופים הפיננסים המובילים בישראל וניהלה מיליארדי שקלים של לקוחות פרטיים ומוסדיים והייתה לחבר הבורסה לניירות ערך בתל אביב. יעל מוריץ הייתה למנהלת בפועל של בית ההשקעות, בעוד בעלה היה פעיל ציבור ועורך דין. במהלך שנות ה-80 הועמדו בני הזוג מוריץ לדין בשני משפטים שונים על מרמה והפרת אמונים. במשפט הראשון זיכה השופט אורי שטרוזמן את בני הזוג לאחר שלב ההוכחות, מבלי שנדרשו הנאשמים להגיב להאשמה, תוך שהוא מותח ביקורת על הפרקליטות. בתחילת 1987 עיכב היועץ המשפטי לממשלה את ההליכים נגד בני הזוג מוריץ. לבסוף הורשעה יעל מוריץ בבית המשפט המחוזי ונדונה לקנס ומאסר. בערעור לבית המשפט העליון הושגה הסכמה על ביטול עונש המאסר. 
בתחילת שנות ה-2000 נמכרה חברת ההשקעות לחברת ביטוח ישיר.

פטירתו

עו"ד יצחק מוריץ נפטר בשנת 1988 לאחר מחלה ממושכת. בן 62 היה במותו. לאחר מותו נערכו לזכרו של מוריץ מספר אירועים וטקסים, לרבות במתחם מוזיאון תל אביב לאמנות. מאות מכתבים ומאמרים נכתבו לזכרו, לרבות על ידי ראש עיריית תל אביב-יפו לשעבר, שלמה להט, שכיהן כראש העירייה השביעי של תל אביב-יפו במשך כ-20 שנה, והיה חבר קרוב של מוריץ ושותפו למועצת עיריית תל אביב, במאמר המערכת בעיתון "זה השבוע" שפורסם ביום שישי ה-2.12.1988 שזכה לכותרת "יקה, במובן החיובי".
יצחק מוריץ הותיר אחריו את אשתו, יעל מוריץ לבית אלמן, ושלושה ילדים, מיכל, תמר ודוד.

פעילות ציבורית

יצחק מוריץ היה מעורב בחיים הציבוריים ומילא שורה של תפקידים ציבוריים. פוליטיקאים ומנהיגים רבים היו יוצאים ובאים במשרד כדרך קבע, בהם שמחה ארליך, מנהיג המפלגה הליברלית, שמואל תמיר, יצחק מודעי ורבים נוספים.
בראשית שנות השמונים ייצג מוריץ יחד עם שותפו דב וייסגלס את יצחק רבין במשפט דיבה נגד השבועון הצרפתי `ל`אקספרס`, לאחר שזה פרסם ידיעה שבה נטען כי חוקרי מס הכנסה גילו כביכול שבצלאל מזרחי, מי שנחשב אז לאחד מראשי הפשע המאורגן, שילם את הקנס שהוטל על לאה רבין בעקבות חשיפת חשבון הדולרים בארצות הברית. 
מוריץ היה פעיל מאד בלשכת עורכי הדין בישראל. היה חבר ויו"ר וועדת האתיקה בלשכת עורכי הדין בשנים 1960 עד 1972, חבר וועד מחוז תל אביב בשנים 1965 עד 1972, יו"ר בית הדין המשמעתי של לשכת עורכי הדין בשנים 1972-1979 וחבר מועצת לשכת עורכי הדין בישראל בשנים 1978 עד 1983.
מוריץ היה חבר מועצת העיר תל אביב-יפו בשנים 1974 עד 1983, כמומלץ של שלמה להט. מוריץ כיהן כיועץ ראש העירייה לענייני כספים והתמודד עם הגרעונות הגדולים של עיריית תל אביב. מוריץ טען שמעל 40% מעובדי העירייה מיותרים ושועדת הפנסיה והפיצויים העניקה פיצויים מוגזמים ובזבזה כספים. 
היה מועמד מוביל לתפקיד יו"ר הרשות לניירות ערך, אך הסיר את מועמדתו בעקבות עתירה לבג"ץ שנשענה על הטענה שבהיותו שותף בחברת ברוקרים מינויו נגוע בניגוד עניינים. בנוסף, שימש כיו"ר חברת הביטוח מגדל, יו"ר מועצת המנהלים של טפחות, יו"ר מועצת המנהלים של חברת הפחם, חברת וועדת משק לשעת חירום ונמנה עם מייסדי האוניברסיטה הפתוחה.